Sep 16,2018
బీఎండబ్ల్యూ నుంచి సెల్ఫ్‌డ్రైవ్‌ బైక్‌!
న్యూఢిల్లీ: జర్మ నీకి చెందిన ప్రముఖ ఆటోమొబైల్‌ సంస్థ బివేరియన్‌ మోటర్‌్‌ వర్క్స్‌ (బీఎండబ్ల్యూ) స్వయం చలిత ద్విచక్ర వాహనాన్ని (సెల్ఫ్‌ డ్రైవింగ్‌ బైక్‌) తయారు చేసింది. దాదాపు రెండేళ్లపాటు శ్రమించి 'ఆర్‌1200 జీఎస్‌' పేరిట ఈ బైక్‌ను సంస్థ తయారు చేసింది. ఈ ప్రోటోటైప్‌ మోడల్‌కు సంబంధించిన వీడియోను కంపెనీ శనివారం నాడు విడుదల చేసింది. మానవ ప్రయత్నం లేకుండానే ఈ బైక్‌ తానంతటన తనే స్టార్ట్‌ అవుతుంది. యాక్సిలేటర్‌ ద్వారా వేగాన్ని పెంచుకుంటుంది. ఆ తర్వాత వేగాన్ని తగ్గించుకొని తానంతట తానే బ్రేక్‌ వేసుకుంటుంది. స్టాండ్‌ కూడా వేసుకొని ఆగిపోతుంది. వీడియోలో కంపెనీ సేఫ్టీ ఇంజనీరు స్టీఫన్‌ హాన్స్‌ మాట్లాడుతూ మానవులు నడిపే బైకుల్లో ప్రమాదాల నివారణకు తీసుకోవాల్సిన మరిన్ని భద్రతా చర్యల గురించి తెలసుకోవడానికే ఈ సెల్ఫ్‌ డ్రైవింగ్‌ ప్రోటోటైప్‌ మోడల్‌ను విడుదల చేశామని చెప్పారు. శాస్త్ర పరిశోధనల కోసం, వాణిజ్య అవసరాల కోసం ఈ బైక్‌ను రూపొందించినప్పటికీ ఇప్పట్లో ఈ బైకులు మార్కెట్‌లోకి రాకపోవచ్చని ఆయన చెప్పారు. ముఖ్యంగా ఈ ప్రోటోటైప్‌ బైక్‌ ద్వారా బైకులు నడిపేటప్పుడు మానవులు చేసే తప్పిదాలు ఏమిటో తెలుసుకోవచ్చని ఆయన చెప్పారు. సెల్ఫ్‌ డ్రైవింగ్‌ కార్లు కూడా ఇప్పటికీ ప్రయోగాల దశలోనే ఉన్న విషయం తెల్సిందే.
మీ స్నేహితులకు రికమెండ్ చెయ్యండి